Man vas wat glo op polisiebeamptes skiet(Foto: SA Polisie) ŉ 33-jarige man het Maandag in die Pietermaritzburg-landdroshof verskyn op aanklag dat hy op polisiebeamptes geskiet het. Kapt. Nqobile Gwala, woordvoerder van die polisie in KwaZulu-Natal, het gesê die polisiebeamptes is Vrydag in Pata, Pietermaritzburg aangeval terwyl hulle op soek was na ŉ verdagte in verband met ŉ onverwante moord in Desember. “Menelisi Mnikathi (42) is op 26 Desember omstreeks 02:00 dood toe hy in Mageleni, Imbali met ŉ mes aangeval is. Hy is in die bors gesteek en is op die toneel dood verklaar,” het Gwala verduidelik. Plessislaer-polisie het tydens die ondersoek na die verdagte se huis gegaan en hulself as polisiebeamptes geïdentifiseer. “Een van die persone in die huis het, met ŉ vuurwapen in sy hand, uit die huis gestorm en weggehardloop. Die polisiebeamptes het hom agternagesit en ŉ skietery tussen die beamptes en die verdagte het gevolg.” Die verdagte is tydens die skietery in die been gewond. Hy is in hegtenis geneem en het ŉ ongelisensieerde vuurwapen en drie patrone in sy besit gehad. Hy staan tereg op aanklag van poging tot moord en die besit van ŉ ongelisensieerde vuurwapen en ammunisie. ŉ Tweede verdagte, wat nog gesoek word in verband met die moord op Mnikathi, is steeds voortvlugtig. “Die vuurwapen sal aan ballistiese toetse onderwerp word om te bepaal of dit tydens enige ander misdaad gebruik is,” het lt.genl. Khombinkosi Jula, provinsiale polisiekommissaris, bygevoeg.